Prancūzijos parlamentas
Prancūzijos parlamentas (pranc. Parlement français) – aukščiausioji Prancūzijos atstovaujamoji institucija, kurią sudaro dveji rūmai: Nacionalinė Asamblėja ir Senatas. Kiekvienų rūmų vieta ir vaidmuo valstybės valdžios institucijų sistemoje yra nustatyta Konstitucijoje, organiniuose įstatymuose ir jų reglamentuose. Abu parlamento rūmai rengia teisėkūros sesijas atskirose Paryžiaus vietose: Senatas renkasi Liuksemburgo rūmuose, o Nacionalinė Asamblėja – Burbonų rūmuose. Kiekvieni rūmai turi savo nuostatus ir darbo tvarkos taisykles. Tačiau kartais jie gali susirinkti kaip vieni rūmai, kurie yra vadinami Kongresu (pranc. Congrès). Tokiu atveju Kongresas sušaukiamas Versalio rūmuose, siekiant peržiūrėti ir pakeisti Prancūzijos Konstituciją ar išklausyti prezidento kalbų. Nacionalinė Asamblėja turi daugiau galių nei Senatas.